CELEX: 32019R2125
Language: el
Date: 2019-10-10 00:00:00
Title: Κατ’ εξουσιοδότηση κανονισμός (ΕΕ) 2019/2125 της Επιτροπής της 10ης Οκτωβρίου 2019 για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες διεξαγωγής ειδικών επίσημων ελέγχων στα ξύλινα μέσα συσκευασίας, την κοινοποίηση ορισμένων φορτίων και τα μέτρα που πρέπει να λαμβάνονται σε περιπτώσεις μη συμμόρφωσης

12.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 321/99
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/2125 ΤΗΣ ΕΠΙΤΡΟΠΗΣ
         της 10ης Οκτωβρίου 2019
         για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες διεξαγωγής ειδικών επίσημων ελέγχων στα ξύλινα μέσα συσκευασίας, την κοινοποίηση ορισμένων φορτίων και τα μέτρα που πρέπει να λαμβάνονται σε περιπτώσεις μη συμμόρφωσης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 45 παράγραφος 4 και το άρθρο 77 παράγραφος 1 στοιχείο δ),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου καθορίζει, μεταξύ άλλων, το πλαίσιο για τη διενέργεια επίσημων ελέγχων και άλλων επίσημων δραστηριοτήτων σχετικά με τα ζώα και τα αγαθά που εισέρχονται στην Ένωση από τρίτες χώρες με σκοπό να εξακριβωθεί αν συμμορφώνονται με την ενωσιακή νομοθεσία, έτσι ώστε να προστατεύονται η υγεία των ανθρώπων, των ζώων και των φυτών, η καλή μεταχείριση των ζώων και, σε σχέση με τους γενετικά τροποποιημένους οργανισμούς (ΓΤΟ) και τα φυτοπροστατευτικά προϊόντα, επίσης το περιβάλλον.
                  
               
                     (2)
                  
                  
                     Τα ξύλινα μέσα συσκευασίας, τα οποία μπορούν να συνοδεύουν κάθε είδους αντικείμενα, είναι γνωστό ότι αποτελούν πηγή εισόδου και εξάπλωσης επιβλαβών για τα φυτά οργανισμών. Οι μορφές ξύλινων μέσων συσκευασίας που μπορούν να χρησιμεύσουν ως οδοί για την είσοδο επιβλαβών οργανισμών, παρουσιάζοντας κίνδυνο εξάπλωσης επιβλαβών για τα φυτά οργανισμών στην Ένωση, περιλαμβάνουν αλλά δεν περιορίζονται στα κιβώτια, κουτιά, καφάσια, τύμπανα για καλώδια, πηνία και καρούλια, παλέτες, παλετοκιβώτια και άλλες επίπεδες επιφάνειες για φόρτωση, στεφάνια παλετών, ξύλινο υλικό σφήνωσης φορτίων ξυλείας, ανεξάρτητα από το αν χρησιμοποιούνται πράγματι για τη μεταφορά κάθε είδους αντικειμένων. Οι ποσότητες ξύλινων μέσων συσκευασίας που εισέρχονται στο έδαφος της Ένωσης με μέσα μεταφοράς είναι σημαντικές.
                  
               
                     (3)
                  
                  
                     Τα άρθρα 43 και 96 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου (2) καθορίζουν ειδικούς όρους εισαγωγής για την είσοδο ξύλινων μέσων συσκευασίας στο έδαφος της Ένωσης. Το άρθρο 77 παράγραφος 1 στοιχείο δ) του κανονισμού (ΕΕ) 2017/625 εξουσιοδοτεί την Επιτροπή να εκδίδει, αφενός, κανόνες για τη διενέργεια ειδικών επίσημων ελέγχων με σκοπό να εξακριβώνεται η συμμόρφωση των ξύλινων μέσων συσκευασίας με τις προαναφερόμενες απαιτήσεις, στους τόπους που αναφέρονται στο άρθρο 44 παράγραφος 3 του κανονισμού (ΕΕ) 2017/625, και, αφετέρου, μέτρα σε περιπτώσεις μη συμμόρφωσης.
                  
               
                     (4)
                  
                  
                     Για να εξασφαλιστεί η αποτελεσματικότητα των ελέγχων στα ξύλινα μέσα συσκευασίας που εισέρχονται στο έδαφος της Ένωσης και για να αποφευχθεί κάθε κίνδυνος εισαγωγής ή διασποράς των επιβλαβών για τα φυτά οργανισμών, θα πρέπει να θεσπιστούν κανόνες για τη συμπλήρωση των κανόνων του κανονισμού (ΕΕ) 2017/625 σχετικά με τη διεξαγωγή ειδικών επίσημων ελέγχων στα ξύλινα μέσα συσκευασίας και με τα μέτρα που πρέπει να λαμβάνονται σε περιπτώσεις μη συμμόρφωσης.
                  
               
                     (5)
                  
                  
                     Οι ειδικοί όροι εισαγωγής για τα ξύλινα μέσα συσκευασίας που παρατίθενται στο άρθρο 43 παράγραφος 1 του κανονισμού (ΕΕ) 2016/2031 δεν ισχύουν για ξύλινα μέσα συσκευασίας τα οποία υπόκεινται στις εξαιρέσεις που προβλέπονται από το Διεθνές Πρότυπο για τα Φυτοϋγειονομικά Μέτρα αριθ. 15 - κανονισμός για τα ξύλινα μέσα συσκευασίας στο διεθνές εμπόριο (ΔΠΦΜ15). Κατά συνέπεια, τα ξύλινα αυτά μέσα συσκευασίας θα πρέπει να εξαιρεθούν από το πεδίο εφαρμογής του παρόντος κανονισμού.
                  
               
                     (6)
                  
                  
                     Με σκοπό τον εντοπισμό φορτίων που περιέχουν ξύλινα μέσα συσκευασίας τα οποία παρουσιάζουν ενδεχομένως ύψιστο φυτοϋγειονομικό κίνδυνο για το έδαφος της Ένωσης και τα οποία, γι’ αυτόν τον λόγο, θα πρέπει να υποβληθούν σε ειδικούς επίσημους ελέγχους, οι αρμόδιες αρχές των κρατών μελών θα πρέπει να καταρτίσουν σχέδιο παρακολούθησης εφαρμόζοντας προσέγγιση εκτίμησης κινδύνου.
                  
               
                     (7)
                  
                  
                     Με βάση το προαναφερόμενο σχέδιο παρακολούθησης, οι αρμόδιες αρχές θα πρέπει να επιλέγουν φορτία ξύλινων μέσων συσκευασίας για τη διενέργεια ειδικών επίσημων ελέγχων. Επιπλέον, οι αρμόδιες αρχές θα πρέπει να έχουν τη δυνατότητα να απαιτούν από τις τελωνειακές αρχές, κατά περίπτωση και στο πλαίσιο της διενέργειας ειδικών επίσημων ελέγχων από τις αρμόδιες αρχές, να παρακρατούν φορτία που έχουν επιλέξει τα οποία περιέχουν ξύλινα μέσα συσκευασίας έως ότου ολοκληρωθούν οι ειδικοί επίσημοι έλεγχοι.
                  
               
                     (8)
                  
                  
                     Τα ξύλινα μέσα συσκευασίας δεν περιλαμβάνονται στους καταλόγους αγαθών που υπόκεινται σε επίσημους ελέγχους στους συνοριακούς σταθμούς ελέγχου που αναφέρονται στο άρθρο 47 παράγραφος 1 στοιχείο γ) του κανονισμού (ΕΕ) 2017/625.
                  
               
                     (9)
                  
                  
                     Το άρθρο 45 παράγραφος 4 του κανονισμού (ΕΕ) 2017/625 εξουσιοδοτεί την Επιτροπή να ορίσει τις περιπτώσεις στις οποίες οι αρμόδιες αρχές μπορούν να ζητούν από τους υπευθύνους επιχειρήσεων να κοινοποιούν την άφιξη ορισμένων αγαθών τα οποία δεν υπόκεινται σε ελέγχους στους συνοριακούς σταθμούς ελέγχου.
                  
               
                     (10)
                  
                  
                     Για να είναι σε θέση οι αρμόδιες αρχές να σχεδιάζουν και να διενεργούν με αποτελεσματικό τρόπο ειδικούς επίσημους ελέγχους στα ξύλινα μέσα συσκευασίας, θα πρέπει να μπορούν να ζητούν από τους υπευθύνους επιχειρήσεων να τις ενημερώνουν εκ των προτέρων και σε εύλογο χρόνο για την άφιξη φορτίων τα οποία περιέχουν ξύλινα μέσα συσκευασίας.
                  
               
                     (11)
                  
                  
                     Συνεπώς, η δυνατότητα των αρμόδιων αρχών να ζητούν από τους υπευθύνους επιχειρήσεων να κοινοποιούν εκ των προτέρων στις αρμόδιες αρχές την άφιξη των εν λόγω φορτίων θα πρέπει να προβλεφθεί σε συνδυασμό με τους κανόνες για τους ειδικούς επίσημους ελέγχους στα ξύλινα μέσα συσκευασίας τους οποίους προβλέπει ο παρών κανονισμός. Για τις κοινοποιήσεις αυτές μπορεί να χρησιμοποιείται το σύστημα διαχείρισης πληροφοριών για τους επίσημους ελέγχους (IMSOC) το οποίο έχει καταρτίσει και διαχειρίζεται η Επιτροπή σύμφωνα με το άρθρο 131 παράγραφος 1 του κανονισμού (ΕΕ) 2017/625. Οι αρμόδιες αρχές μπορούν να ζητούν από τους υπευθύνους επιχειρήσεων που έχουν την ευθύνη για το φορτίο να κοινοποιούν εκ των προτέρων την άφιξή του, μέσω του συστήματος IMSOC ή μέσω των υφιστάμενων εθνικών συστημάτων πληροφοριών ή με άλλο τρόπο που έχει συμφωνηθεί με την αρμόδια αρχή και σε εύλογο χρονικό διάστημα το οποίο καθορίζουν οι αρμόδιες αρχές.
                  
               
                     (12)
                  
                  
                     Για την καταγραφή των αποτελεσμάτων των ειδικών επίσημων ελέγχων στο IMSOC θα πρέπει να χρησιμοποιείται το κοινό υγειονομικό έγγραφο εισόδου (ΚΥΕΕ) που αναφέρεται στο άρθρο 56 του κανονισμού (ΕΕ) 2017/625. Τα καταγεγραμμένα αποτελέσματα των επίσημων ελέγχων θα δίνουν μια εικόνα της κατάστασης όσον αφορά τους ειδικούς επίσημους ελέγχους στα ξύλινα μέσα συσκευασίας που διενεργούνται στα κράτη μέλη, ως βάση για περαιτέρω ενέργειες με σκοπό την προστασία του ενωσιακού εδάφους από την εξάπλωση επιβλαβών για τα φυτά οργανισμών.
                  
               
                     (13)
                  
                  
                     Οι διατάξεις του παρόντος κανονισμού θα πρέπει να εφαρμόζονται με την επιφύλαξη των σχετικών διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (3).
                  
               
                     (14)
                  
                  
                     Όταν η αρμόδια αρχή αποφασίζει να επαναποστείλει τα μη συμμορφούμενα ξύλινα μέσα συσκευασίας σε προορισμό εκτός της Ένωσης σύμφωνα με το άρθρο 66 παράγραφος 3 πρώτο εδάφιο στοιχείο β) του κανονισμού (ΕΕ) 2017/625, τα μη συμμορφούμενα ξύλινα μέσα συσκευασίας θα πρέπει να παραμείνουν υπό επίσημη τελωνειακή επιτήρηση έως ότου εγκαταλείψουν το έδαφος της Ένωσης, ώστε να αποφευχθεί κάθε κίνδυνος εισόδου ή εξάπλωσης επιβλαβών για τα φυτά οργανισμών στην Ένωση.
                  
               
                     (15)
                  
                  
                     Όταν η μη συμμόρφωση ξύλινων μέσων συσκευασίας διαπιστώνεται κατά τους φυσικούς ελέγχους στο σημείο θέσης σε ελεύθερη κυκλοφορία στην Ένωση ή στον τόπο προορισμού, τα μέσα αυτά συσκευασίας θα πρέπει να καταστρέφονται αμέσως, επειδή ενέχουν μεγαλύτερο κίνδυνο εξάπλωσης ενωσιακών επιβλαβών οργανισμών καραντίνας, που δεν μπορεί να αποτραπεί με λιγότερο αποτελεσματικά μέσα.
                  
               
                     (16)
                  
                  
                     Ο κανονισμός (ΕΕ) 2017/625 εφαρμόζεται από τις 14 Δεκεμβρίου 2019. Συνεπώς, οι κανόνες που ορίζονται στον παρόντα κανονισμό θα πρέπει επίσης να εφαρμόζονται από την ημερομηνία αυτή,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός θεσπίζει, αφενός, κανόνες για τη διενέργεια ειδικών επίσημων ελέγχων στα ξύλινα μέσα συσκευασίας ή στα προϊόντα ξυλείας (εκτός των προϊόντων χαρτιού) που προορίζονται για τη στήριξη, την προστασία ή τη μεταφορά εμπορευμάτων που εισέρχονται στο έδαφος της Ένωσης ανεξάρτητα από το αν χρησιμοποιούνται πράγματι για τη μεταφορά κάθε είδους αντικειμένων («ξύλινα μέσα συσκευασίας») και, αφετέρου, μέτρα σε περίπτωση μη συμμόρφωσης.
            
            
               2.   Ο παρών κανονισμός καθορίζει επίσης τις περιπτώσεις στις οποίες και τις συνθήκες υπό τις οποίες οι αρμόδιες αρχές μπορούν να ζητούν από τους υπευθύνους επιχειρήσεων να κοινοποιούν την άφιξη ορισμένων φορτίων που εισέρχονται στην Ένωση και τα οποία περιέχουν ξύλινα μέσα συσκευασίας.
            
            
               3.   Ο παρών κανονισμός δεν εφαρμόζεται στα ξύλινα μέσα συσκευασίας που αναφέρονται στο άρθρο 43 παράγραφος 1 του κανονισμού (ΕΕ) 2016/2031 σχετικά με τις εξαιρέσεις που προβλέπονται από το Διεθνές Πρότυπο για τα Φυτοϋγειονομικά Μέτρα αριθ. 15 - κανονισμός για τα ξύλινα μέσα συσκευασίας στο διεθνές εμπόριο (ΔΠΦΜ15).
            
         
         
            Άρθρο 2
            Σχέδιο παρακολούθησης
            Οι αρμόδιες αρχές καταρτίζουν σχέδιο παρακολούθησης για τα ξύλινα μέσα συσκευασίας βάσει ανάλυσης κινδύνου και λαμβάνοντας υπόψη τουλάχιστον τα ακόλουθα:
            
                        α)
                     
                     
                        τον αριθμό και τα αποτελέσματα των ειδικών επίσημων ελέγχων που διενεργήθηκαν τα προηγούμενα έτη σε ξύλινα μέσα συσκευασίας από τις αρμόδιες αρχές, με βάση τις πληροφορίες από το σύστημα διαχείρισης πληροφοριών για τους επίσημους ελέγχους (IMSOC)·
                     
                  
                        β)
                     
                     
                        το ιστορικό συμμόρφωσης της τρίτης χώρας, του εξαγωγέα ή του υπευθύνου επιχείρησης που έχει την ευθύνη για τα φορτία με τις διατάξεις του κανονισμού (ΕΕ) 2016/2031, ιδίως με το άρθρο 43 παράγραφος 1 και με το άρθρο 96 παράγραφος 1 πρώτο εδάφιο στοιχείο α) του εν λόγω κανονισμού·
                     
                  
                        γ)
                     
                     
                        κατά περίπτωση, πληροφορίες από τις τελωνειακές αρχές και από άλλες πηγές σχετικά με τον αριθμό των φορτίων που εισέρχονται στην Ένωση τα οποία περιέχουν ξύλινα μέσα συσκευασίας και με τη χώρα προέλευσης του φορτίου.
                     
                  
         
            Άρθρο 3
            Κοινοποίηση φορτίων
            Οι αρμόδιες αρχές μπορούν να ζητούν από τους υπευθύνους επιχειρήσεων που έχουν την ευθύνη για το φορτίο να κοινοποιούν εκ των προτέρων, μέσω του συστήματος IMSOC ή μέσω των υφιστάμενων εθνικών συστημάτων πληροφοριών ή με άλλο τρόπο που έχει συμφωνηθεί με την αρμόδια αρχή και σε εύλογο χρονικό διάστημα το οποίο καθορίζουν οι αρμόδιες αρχές, την άφιξη φορτίων που εισέρχονται στο έδαφος της Ένωσης και τα οποία περιέχουν ξύλινα μέσα συσκευασίας.
         
         
            Άρθρο 4
            Ειδικοί επίσημοι έλεγχοι στα ξύλινα μέσα συσκευασίας
            
               1.   Οι αρμόδιες αρχές επιλέγουν για τους φυσικούς ελέγχους τα φορτία που περιέχουν ξύλινα μέσα συσκευασίας με βάση:
               
                           α)
                        
                        
                           το σχέδιο παρακολούθησης που αναφέρεται στο άρθρο 2·
                        
                     
                           β)
                        
                        
                           κατά περίπτωση, πληροφορίες που παρέχονται στις κοινοποιήσεις που αναφέρονται στο άρθρο 3, και
                        
                     
                           γ)
                        
                        
                           κάθε άλλη σχετική πληροφορία που έχουν στη διάθεσή τους.
                        
                     
            
               2.   Οι αρμόδιες αρχές διενεργούν φυσικούς ελέγχους των φορτίων που έχουν επιλεγεί σύμφωνα με την παράγραφο 1, με σκοπό να εξακριβώσουν τη συμμόρφωσή τους με τις απαιτήσεις εισαγωγής που ορίζονται στο άρθρο 43 παράγραφος 1 και στο άρθρο 96 παράγραφος 1 πρώτο εδάφιο στοιχείο α) του κανονισμού (ΕΕ) 2016/2031.
            
            
               3.   Οι αρμόδιες αρχές μπορούν να απαιτούν από τις τελωνειακές αρχές, αν κρίνεται αναγκαίο για τους σκοπούς των φυσικών ελέγχων σύμφωνα με την παράγραφο 2 και για όσο διάστημα διαρκούν αυτοί οι έλεγχοι, να δεσμεύουν επιλεγμένα φορτία τα οποία περιέχουν ξύλινα μέσα συσκευασίας.
            
            
               4.   Για όσο διάστημα διενεργούν τους ειδικούς επίσημους ελέγχους οι αρμόδιες αρχές έχουν πρόσβαση σε ολόκληρο το φορτίο, κατά τρόπο ώστε οι φυσικοί έλεγχοι που αναφέρονται στην παράγραφο 2 να μπορούν να διενεργηθούν σε όλα τα ξύλινα μέσα συσκευασίας που περιέχει το φορτίο.
            
            
               5.   Εντός τριών εργάσιμων ημερών από την έναρξη της δέσμευσης του φορτίου που περιέχει ξύλινα μέσα συσκευασίας, η αρμόδια αρχή υποβάλλει στις τελωνειακές αρχές τα αποτελέσματα των ελέγχων στο φορτίο που δεσμεύτηκε.
            
            
               6.   Όταν οι φυσικοί έλεγχοι δεν μπορούν να ολοκληρωθούν εντός τριών εργάσιμων ημερών από την έναρξη της δέσμευσης του φορτίου που περιέχει ξύλινα μέσα συσκευασίας, οι αρμόδιες αρχές μπορούν να ζητήσουν από τις τελωνειακές αρχές να συνεχίσουν τη δέσμευση του φορτίου για τρεις εργάσιμες ημέρες επιπλέον, ώστε να ολοκληρωθούν οι έλεγχοι.
               Στην περίπτωση αυτή, αν είναι τεχνικά εφικτό, ή τελωνειακή αρχή μπορεί να αποδεσμεύσει το φορτίο, αν ο υπεύθυνος επιχείρησης που έχει την ευθύνη για το φορτίο διαχωρίσει τα ξύλινα μέσα συσκευασίας από το φορτίο.
            
            
               7.   Φορτίο το οποίο έχει δεσμευτεί από τις τελωνειακές αρχές σύμφωνα με την παράγραφο 3 αποδεσμεύεται αν, εντός τριών εργάσιμων από την έναρξη της δέσμευσης, οι αρμόδιες αρχές δεν έχουν υποβάλει τα αποτελέσματα των ελέγχων σύμφωνα με την παράγραφο 5 ή δεν έχουν ζητήσει από τις τελωνειακές αρχές να συνεχίσουν τη δέσμευση για τρεις εργάσιμες ημέρες επιπλέον, σύμφωνα με την παράγραφο 6.
            
         
         
            Άρθρο 5
            Αναφορά των αποτελεσμάτων των ειδικών επίσημων ελέγχων
            
               1.   Μετά την ολοκλήρωση των ειδικών επίσημων ελέγχων σύμφωνα με το άρθρο 4, οι αρμόδιες αρχές:
               
                           α)
                        
                        
                           συμπληρώνουν το κοινό υγειονομικό έγγραφο εισόδου (ΚΥΕΕ) με τα αποτελέσματα των ειδικών επίσημων ελέγχων που αναφέρονται στο άρθρο 56 παράγραφος 3 στοιχείο β) σημείο i) του κανονισμού (ΕΕ) 2017/625·
                        
                     
                           β)
                        
                        
                           υποβάλλουν τα αποτελέσματα των ειδικών επίσημων ελέγχων στα ξύλινα μέσα συσκευασίας στο σύστημα IMSOC απευθείας ή μέσω των υφιστάμενων εθνικών συστημάτων, και
                        
                     
                           γ)
                        
                        
                           κοινοποιούν τα αποτελέσματα των ειδικών επίσημων ελέγχων, αφενός, στον υπεύθυνο επιχείρησης που έχει την ευθύνη για τα φορτία που περιέχουν ξύλινα μέσα συσκευασίας και, αφετέρου, στις τελωνειακές αρχές.
                        
                     
            
               2.   Όταν οι αρμόδιες αρχές κοινοποιούν στον υπεύθυνο επιχείρησης που έχει την ευθύνη για το φορτίο το οποίο περιέχει ξύλινα μέσα συσκευασίας τα αποτελέσματα των ειδικών επίσημων ελέγχων μέσω του ΚΥΕΕ, ο υπεύθυνος επιχείρησης παρέχει τον αριθμό αναφοράς του ΚΥΕΕ το οποίο αποτελεί υποστηρικτικό [συνοδευτικό] έγγραφο σύμφωνα με το άρθρο 163 του κανονισμού (ΕΕ) αριθ. 952/2013 οποιασδήποτε τελωνειακής διασάφησης που υποβάλλεται στις τελωνειακές αρχές για το εν λόγω φορτίο.
            
         
         
            Άρθρο 6
            Μέτρα σε περιπτώσεις μη συμμόρφωσης
            
               1.   Οι αρμόδιες αρχές δίνουν εντολή, σύμφωνα με το άρθρο 66 του κανονισμού (ΕΕ) 2017/625 να καταστραφεί, να επαναποσταλεί ή να υποβληθεί σε ειδική μεταχείριση κάθε ξύλινο μέσο συσκευασίας που δεν συμμορφώνεται με τις απαιτήσεις του άρθρου 43 παράγραφος 1 και του άρθρου 96 παράγραφος 1 πρώτο εδάφιο στοιχείο α) του κανονισμού (ΕΕ) 2016/2031.
               Ωστόσο, όταν η εν λόγω μη συμμόρφωση των ξύλινων μέσων συσκευασίας διαπιστώνεται κατά τους φυσικούς ελέγχους σύμφωνα με το άρθρο 4 στο σημείο θέσης σε ελεύθερη κυκλοφορία στην Ένωση ή στον τόπο προορισμού του φορτίου, όπως αναφέρεται στο άρθρο 44 παράγραφος 3 στοιχεία γ) και ε) του κανονισμού (ΕΕ) 2017/625, οι αρμόδιες αρχές δίνουν εντολή στον ενδιαφερόμενο υπεύθυνο επιχείρησης να καταστρέψει αμέσως τα ξύλινα μέσα συσκευασίας. Πριν από την καταστροφή και κατά τη διάρκειά της, ο χειρισμός των ξύλινων μέσων συσκευασίας γίνεται με τρόπο που να αποτρέπει την εξάπλωση των ενωσιακών επιβλαβών οργανισμών καραντίνας, όπως ορίζεται στο άρθρο 4 του κανονισμού (ΕΕ) 2016/2031.
            
            
               2.   Όταν οι αρμόδιες αρχές αποφασίζουν να δώσουν εντολή στον υπεύθυνο επιχείρησης που έχει την ευθύνη για το φορτίο να επαναποστείλει τα μη συμμορφούμενα ξύλινα μέσα συσκευασίας εκτός της Ένωσης σύμφωνα με το άρθρο 66 παράγραφος 3 πρώτο εδάφιο στοιχείο β) του κανονισμού (ΕΕ) 2017/625, το φορτίο που περιέχει μη συμμορφούμενα ξύλινα μέσα συσκευασίας παραμένει υπό επίσημη τελωνειακή επιτήρηση, σύμφωνα με το κατάλληλο τελωνειακό καθεστώς, έως ότου τα μη συμμορφούμενα ξύλινα μέσα συσκευασίας εγκαταλείψουν το έδαφος της Ένωσης.
            
         
         
            Άρθρο 7
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 14 Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Οκτωβρίου 2019.
            
               
                  Για την Επιτροπή
               
               
                  O Πρόεδρος
               
               Jean-Claude JUNCKER
            
         
         
            (1)  ΕΕ L 95 της 7.4.2017, σ. 1.
         
            (2)  Κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (ΕΕ L 317 της 23.11.2016, σ. 4).
         
            (3)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).